CELEX: 32021D1027
Language: el
Date: 2021-06-22 00:00:00
Title: Απόφαση (ΕΕ) 2021/1027 του Συμβουλίου της 22ας Ιουνίου 2021 περί αναθέσεως στην Ευρωπαϊκή Επιτροπή —Γραφείο Διαχείρισης και Εκκαθάρισης των Ατομικών Δικαιωμάτων (PMO)— της άσκησης ορισμένων εξουσιών, οι οποίες ανήκουν στην αρμόδια για τους διορισμούς αρχή και στην αρχή την αρμόδια για τη σύναψη συμβάσεων πρόσληψης, σχετικά με την ασφάλιση κατά των κινδύνων επαγγελματικών ασθενειών και των κινδύνων ατυχημάτων

24.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 224/29
               
            
         ΑΠΟΦΑΣΗ (ΕΕ) 2021/1027 ΤΟΥ ΣΥΜΒΟΥΛΙΟΥ
         της 22ας Ιουνίου 2021
         περί αναθέσεως στην Ευρωπαϊκή Επιτροπή —Γραφείο Διαχείρισης και Εκκαθάρισης των Ατομικών Δικαιωμάτων (PMO)— της άσκησης ορισμένων εξουσιών, οι οποίες ανήκουν στην αρμόδια για τους διορισμούς αρχή και στην αρχή την αρμόδια για τη σύναψη συμβάσεων πρόσληψης, σχετικά με την ασφάλιση κατά των κινδύνων επαγγελματικών ασθενειών και των κινδύνων ατυχημάτων
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τον κανονισμό υπηρεσιακής κατάστασης των υπαλλήλων της Ευρωπαϊκής Ένωσης και το καθεστώς που εφαρμόζεται επί του λοιπού προσωπικού της Ευρωπαϊκής Ένωσης, όπως ορίζονται από τον κανονισμό (ΕΟΚ, Ευρατόμ, ΕΚΑΧ) αριθ. 259/68 (1) του Συμβουλίου, και ιδίως το άρθρο 2 σημείο 2 του εν λόγω κανονισμού υπηρεσιακής κατάστασης και το άρθρο 6 του εν λόγω καθεστώτος,
         Έχοντας υπόψη την απόφαση (ΕΕ) 2017/262 του Συμβουλίου, της 6ης Φεβρουαρίου 2017, περί καθορισμού της αρμόδιας για τους διορισμούς αρχής και της αρμόδιας για τη σύναψη των συμβάσεων πρόσληψης αρχής όσον αφορά τη Γενική Γραμματεία του Συμβουλίου και για την κατάργηση της απόφασης 2013/811/ΕΕ (2),
         Εκτιμώντας τα ακόλουθα:
         
                     (1)
                  
                  
                     Οι υπάλληλοι και το λοιπό προσωπικό της Ευρωπαϊκής Ένωσης ασφαλίζονται κατά των κινδύνων επαγγελματικής ασθένειας ή ατυχήματος δυνάμει του άρθρου 73 του κανονισμού υπηρεσιακής κατάστασης των υπαλλήλων της Ευρωπαϊκής Ένωσης («κανονισμός υπηρεσιακής κατάστασης») και των άρθρων 28 και 95 του καθεστώτος που εφαρμόζεται στο λοιπό προσωπικό της Ευρωπαϊκής Ένωσης («καθεστώς που εφαρμόζεται στο λοιπό προσωπικό»). Δυνάμει του άρθρου 73 του κανονισμού υπηρεσιακής κατάστασης, οι όροι της ασφάλισης αυτής περιέχονται σε Κοινούς Κανόνες που καταρτίσθηκαν με κοινή συμφωνία όλων των θεσμικών οργάνων η οποία κατεγράφη από τον Πρόεδρο του Δικαστηρίου της Ευρωπαϊκής Ένωσης στις 13 Δεκεμβρίου 2005.
                  
               
                     (2)
                  
                  
                     Το Γραφείο Διαχείρισης και Εκκαθάρισης των Ατομικών Δικαιωμάτων (PMO) της Ευρωπαϊκής Επιτροπής είναι αρμόδιο για τη διαχείριση και την πληρωμή οικονομικών δικαιωμάτων του προσωπικού της Επιτροπής και —μέσω συμφωνιών επιπέδου υπηρεσιών (ΣΕΥ)— ορισμένων άλλων θεσμικών οργάνων και οργανισμών της Ένωσης.
                  
               
                     (3)
                  
                  
                     Βάσει της ΣΕΥ που συνήφθη μεταξύ του PMO και της Γενικής Γραμματείας του Συμβουλίου (ΓΓΣ) στις 3 Μαΐου 2019, το PMO είναι υπεύθυνο για τη διαχείριση και την καταβολή ατομικών δικαιωμάτων, συνταξιοδοτικών δικαιωμάτων και επιδομάτων ανεργίας για το προσωπικό της ΓΓΣ. Στους τομείς αυτούς το PMO ασκεί ορισμένες εξουσίες αρμόδιας για τους διορισμούς αρχής και αρχής αρμόδιας να συνάπτει συμβάσεις πρόσληψης, βάσει της απόφασης (ΕΕ) 2019/792 του Συμβουλίου (3).
                  
               
                     (4)
                  
                  
                     Η ΣΕΥ της 3ης Μαΐου 2019 προβλέπει, μεταξύ άλλων, ότι το πεδίο των υπηρεσιών που παρέχει το PMO μπορεί να επεκταθεί ώστε να καλύπτει τη διαχείριση της ασφάλισης κατά των κινδύνων επαγγελματικής ασθένειας ή ατυχήματος του προσωπικού της ΓΓΣ. Δεδομένου ότι οι όροι σχετικά με την ασφάλιση αυτή είναι κοινοί για όλα τα θεσμικά όργανα και ότι το PMO διαθέτει τις αναγκαίες ικανότητες και πείρα, είναι σκόπιμο να ανατεθούν οι υπηρεσίες αυτές στο PMO.
                  
               
                     (5)
                  
                  
                     Για να είναι αποτελεσματική η ανάθεση τέτοιων υπηρεσιών, η άσκηση των σχετικών εξουσιών που ανατίθενται στην αρμόδια για τους διορισμούς αρχή και στην αρχή την αρμόδια να συνάπτει συμβάσεις πρόσληψης για το προσωπικό της ΓΓΣ θα πρέπει να ανατεθεί από το Συμβούλιο στο PMO.
                  
               
                     (6)
                  
                  
                     Προκειμένου να διασφαλιστεί η ασφάλεια δικαίου για το προσωπικό της ΓΓΣ, θα πρέπει να καταστεί σαφές ότι οι αιτήσεις και οι ενστάσεις που αφορούν την ασφάλιση κατά των κινδύνων επαγγελματικής ασθένειας ή ατυχήματος υποβάλλονται στην Επιτροπή. Για τον ίδιο σκοπό, θα πρέπει να καταστεί σαφές ότι οι σχετικές προσφυγές στο Δικαστήριο της Ευρωπαϊκής Ένωσης ασκούνται εναντίον της Επιτροπής,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Η άσκηση των εξουσιών που αναθέτουν ο κανονισμός υπηρεσιακής κατάστασης στην αρμόδια για τους διορισμούς αρχή και το καθεστώς που εφαρμόζεται στο λοιπό προσωπικό στην αρχή την αρμόδια να συνάπτει συμβάσεις πρόσληψης, όσον αφορά το προσωπικό της Γενικής Γραμματείας του Συμβουλίου, ανατίθεται στο Γραφείο Διαχείρισης και Εκκαθάρισης των Ατομικών Δικαιωμάτων (PMO) της Ευρωπαϊκής Επιτροπής, σε σχέση με την εφαρμογή του άρθρου 73 του κανονισμού υπηρεσιακής κατάστασης και των άρθρων 28 και 95 του καθεστώτος που εφαρμόζεται στο λοιπό προσωπικό.
            
            
               2.   Οι αιτήσεις και οι ενστάσεις σχετικά με τα θέματα που αναφέρονται στην παράγραφο 1 του παρόντος άρθρου υποβάλλονται στην αρμόδια για τους διορισμούς αρχή ή στην αρμόδια για τη σύναψη συμβάσεων πρόσληψης αρχή της Επιτροπής δυνάμει του άρθρου 90γ του κανονισμού υπηρεσιακής κατάστασης και των άρθρων 46 και 117 του καθεστώτος που εφαρμόζεται στο λοιπό προσωπικό, αντίστοιχα. Οι προσφυγές ενώπιον του Δικαστηρίου της Ευρωπαϊκής Ένωσης σχετικά με τα θέματα που αναφέρονται στην παράγραφο 1 του παρόντος άρθρου ασκούνται κατά της Επιτροπής σύμφωνα με το άρθρο 91α του κανονισμού υπηρεσιακής κατάστασης και τα άρθρα 46 και 117 του καθεστώτος που εφαρμόζεται στο λοιπό προσωπικό.
            
         
         
            Άρθρο 2
            Η παρούσα απόφαση αρχίζει να ισχύει την 1η Ιουλίου 2021.
         
         
            Λουξεμβούργο, 22 Ιουνίου 2021.
            
               
                  Για το Συμβούλιο
               
               
                  Η Πρόεδρος
               
               A. P. ZACARIAS
            
         
         
            (1)  ΕΕ L 56 της 4.3.1968, σ. 1.
         
            (2)  ΕΕ L 39 της 16.2.2017, σ. 4.
         
            (3)  Απόφαση (ΕΕ) 2019/792 του Συμβουλίου, της 13ης Μαΐου 2019, περί αναθέσεως στην Ευρωπαϊκή Επιτροπή —Γραφείο Διαχείρισης και Εκκαθάρισης των Ατομικών Δικαιωμάτων (PMO)— της άσκησης ορισμένων εξουσιών οι οποίες ανήκουν στην αρμόδια για τους διορισμούς αρχή και στην αρχή την αρμόδια να συνάπτει συμβάσεις πρόσληψης (ΕΕ L 129 της 17.5.2019, σ. 3).